
PËR MIRATIMIN E RREGULLORES PËR PROCEDURAT E LICENCIMIT PËR NDËRTIMIN DHE SHFRYTËZIMIN E CENTRALEVE ELEKTRIKE ME KAPACITET TË PËRGJITHSHËM JO MË TË MADH SË 5 MW DHE PRODHIMIN E ENERGJISË ELEKTRIKE NGA KËTO CENTRALE

Në mbështetje të  ligjit nr.9072, datё 22.5.2003 “Pёr sektorin e energjisё elektrike” neni 8, pika 2, germa a dhe neni 14 pika 2, Bordi I Komisionerёve tё ERE–s në mbledhjen e tij të datës 14.10.2004, pasi shqyrtoi draftin e paraqitur nga Departamenti i Licencave & i Monitorimit dhe Departamenti i Çështjeve Ligjore & i Marrëdhënieve me Publikun: 

Vendosi :

1. Miratimin e rregullores për procedurat e licencimit për ndërtimin dhe shfrytëzimin e centraleve elektrike me kapacitet të përgjithshëm jo më të madh se 5 MW dhe prodhimin e energjisë elektrike nga këto centrale. (Rregullorja bashkëngjitur vendimit). 
2. Ky vendim hyn në fuqi menjëherë dhe botohet në Fletoren Zyrtare.

KRYETARI I ERE-S
Pjetër Dema







Republika e Shqipërisë
Enti rregullator i sektorit të energjisë elektrike

Rregullore për Procedurat e Licencimit PëR NDëRTIMIN DHE SHFRYTëZIMIN E CENTRALEVE ELEKTRIKE ME KAPACITET Të PëRGJITHSHëM JO Më Të MADH SE 5 MW dhe prodhimin e enErgjisË elektrike nga këto centrale

Kapitulli I
Dispozita të Përgjithshme

Neni 1
Autoriteti

Kjo rregullore hartohet në zbatim të ligjit nr.9072, datë 22.5.2003 “Për sektorin e energjisë elektrike” neni 14, pika 2 dhe në përputhje me rregullat e praktikës dhe procedurave të ERE-s.

Neni 2
Qëllimi i rregullores

Kjo rregullore përcakton kushte dhe procedura të thjeshta dhe të përshpejtuara për ndërtimin dhe shfrytëzimin e centraleve  me kapacitet të përgjithshëm jo më të madh se 5 MW. 

Neni 3  
Përkufizime

Në këto rregulla termat e mëposhtme do të kenë këto kuptime :
1. “Aplikues” do të thotë çdo person që aplikon për një licencë sipas kësaj rregulloreje.
2. “Bordi i Komisionerëve” do të thotë organi vendimmarrës i ERE-s, i përbërë nga pesë anëtarë të emëruar sipas procedurave të parashikuara nga ligji nr.9072, datë 22.5.2003 “Për sektorin e energjisë elektrike”.
3. “ERE” do të thotë Enti Rregullator i Sektorit të Energjisë Elektrike.
4. “Licencë” do të thotë dhënia e së drejtës nga ERE një personi juridik për të operuar në sektorin e energjisë elektrike, duke përfshirë prodhimin, transmetimin, shpërndarjen, furnizimin, eksportin dhe importin e energjisë elektrike.
5. “I licencuar” do të thotë një person që mban një licencë të dhënë nga ERE për të operuar në sektorin e energjisë elektrike.
6. “Person” do të thotë çdo person fizik ose juridik, qeveri ose çdo agjenci shtetërore, çdo autoritet lokal ose ente të tjera juridike të njohura nga ligji, përveç ERE-s.
7. “Person drejtues” ose “relatues” do të thotë personi i caktuar të drejtojë një procedim të ERE-s, me detyrat dhe fuqitë e parashtruara në rregullat e praktikës dhe procedurave të ERE-s.
8.“I deleguari përgjegjës” do të thotë një person fizik që aplikon për një licencë në emër të një aplikuesi sipas nenit 7. 

Neni 4 
Licencat 

1. Për centralet e rinj të energjisë elektrike me kapacitet të përgjithshëm jo më të madh se 5 MW, ERE lëshon licencë për ndërtimin dhe instalimin e një centrali elektrik të ri të energjisë elektrike, si dhe prodhimin e energjisë elektrike.
2. Për centralet  elektrike ekzistuese para hyrjes në fuqi të kësaj rregulloreje, me kapacitet të përgjithshëm jo më të madh se 5 MW, ERE, lëshon licencë për prodhimin e energjisë elektrike.
  
Neni 5
Kohëzgjatja e vlefshmërisë së licencës 

1. Kohëzgjatja e vlefshmërisë së licencave të lëshuara nga ERE për aktivitetet e parashikuara në nenin 4 të kësaj rregulloreje, përcaktohet nga ERE deri në 30 vjet.
2. Në rastin e një licence për ndërtimin e një centrali te ri, ERE do të lejojë licencimin duke marrë parasysh :
a) tipin e teknologjisë së centralit elektrik;
b) periudhën e propozuar të ndërtimit të shoqëruar me grafikun e punimeve;
c) projekti i investimit i shoqëruar me preventivin për kryerjen e punimeve;
d) madhësinë (fuqinë) e njësisë(ve).

Kapitulli II
Procedurat e Aplikimit për LiCenCa

Neni 6
E drejta për të aplikuar për një licencë

Ka të drejtë të aplikojë për një licencë të lëshuar nga ERE, çdo person që ka vendqëndrimin e tij në Shqipëri. Çdo person i huaj duhet të krijojë një shoqëri sipas legjislacionit në fuqi, për të gjithë periudhën e vlefshmërisë së licencës.

Neni 7
Delegimi i të drejtave të aplikuesit

1. Aplikuesi mund të caktojë një person fizik ose juridik si të deleguar përgjegjës për të aplikuar për një licencë në përputhje me legjislacionin shqiptar në fuqi dhe me këto procedura licencimi. 
2. Detyrat e të deleguarit përgjegjës janë :
a) Të paraqesë aplikimin për një licencë, së bashku me dokumentacionin e kërkuar sipas nenit 8  të kësaj rregulloreje;
b) Të paraqesë të dhëna dhe informacion shtesë të kërkuar nga ERE gjatë shqyrtimit të aplikimit për licencë;
c) Të përgatisë raporte periodike lidhur me aktivitetin e të licencuarit, të cilat i paraqet në ERE.
3. I licencuari do të kërkojë aprovimin e ERE-s për të deleguarin përgjegjës nëpërmjet paraqitjes në ERE të dokumenteve të mëposhtme:
a) Prokurën e aplikuesit që aplikon për licencë, me të cilën cakton personin përgjegjës;
b) Dokumenti i identifikimit të personit të caktuar;
c) Curriculum vitae të personit të caktuar;
d) Një vërtetim nga prokuroria që nuk është në ndjekje penale.
4. Brenda 7 ditësh nga paraqitja e dokumentacionit që përcaktohet në paragrafin e mësipërm, ERE do t’i komunikojë me shkrim aplikuesit aprovimin ose arsyet e refuzimit të të deleguarit pergjegjës.
5.  Në rast se i deleguari përgjegjës i propozuar refuzohet, aplikuesi mund të caktojë një person tjetër brenda 5 ditëve nga marrja e komunikimit të ERE-s, duke respektuar kushtet e sipërpërmendura. Në rast të një refuzimi të dytë, aplikuesi humbet të drejtën e caktimit të të deleguarit, përveç kur kjo lejohet nga ERE.



Neni 8 
Dokumentet dhe të dhënat shoqëruese të kërkuara 

Çdo aplikim për licencë do të përmbajë këto të dhëna :
A) Identifikimi i kompanisë
1. Emri i kompanisë;
2. Adresa e selisë qendrore të kompanisë
3. Administratori i kompanisë;
4. Përfaqësuesi apo i deleguari përgjegjës (nëse ka);
5. Certifikata dhe numri i kompanisë në regjistrin tregtar;
6. N.I.P.T (Numri i personit të tatueshëm) ose kodi fiskal;
7. Telefon, Fax
8. Nr. i llogarisë bankare, të kompanisë e vacantë për këtë aktivitet në një nga bankat në Republikën e Shqipërisë. 
B) Dokumentacioni juridik që shoqëron kërkesën
1. Akti i themelimit të shoqërisë; 
2. Statuti i shoqërisë; 
3. Vendimi i regjistrimit si person juridik;
4. Vërtetim që kompania, aplikuesi, administratori i përgjithshëm, anëtarët e Këshillit Drejtues të Kompanisë, ose organi ekuivalent me të, nuk janë të përfshirë në një proces të filluar nga organet e drejtësisë (vërtetim nga prokuroria dhe gjykata);
5. Një deklaratë të aplikuesit që tregon nëse aplikuesit i është mohuar ose jo, apo i është hequr ndonjëherë një licencë për prodhimin, transmetimin, shpërndarjen, furnizimin ose eksportin e energjisë elektrike në ndonjë vend, dhe në rast se po, arsyet e këtij mohimi.
C) Dokumentacioni në fushën financiare dhe fiskale
1. Vërtetim për shlyerjen e detyrimeve  në organet e  tatim-taksave;
2. Vërtetim për regjistrimin dhe shlyerjen e detyrimeve ndaj institucionit të sigurimeve shoqërore;
3. Vërtetimin e pagimit në llogari të ERE-s, të pagesës së regjistrimit për marrje licence.(Shuma e pagesës caktohet me vendim të  Bordit të Komisionerëve të ERE-s).
D) Kërkesa në fushën administrative dhe organizative 
1. Shtrirja (gjeografike) e veprimtarisë së kompanisë apo aplikuesit për aktivitetin në fushën e energjisë elektrike. Ky dokument shoqërohet me hartën gjeografike;
2. Ndërtimi administrativ, struktura dhe rregullorja për funksionimin e kompanisë;
3. C.V  të  Administratorit të Përgjithshëm, të aplikuesit, si dhe të anëtarëve të Këshillit Drejtues të kompanisë , nëse ka.
E) Kërkesa dhe të dhëna të karakterit teknik
Të përgjithshme: 
1. Për ndërtimin dhe instalimin e një centrali të ri, si dhe prodhimin e energjisë elektrike nga ky ose nga një central ekzistues.
- Tipi i centralit;
- Vendndodhja e centralit;
- Numri i njësive gjeneruese dhe fuqia e tyre në MW;
- Sasia vjetore e energjisë elektrike që do të prodhohet;
- Data që mendohet për fillimin dhe përfundimin e punimeve; 
- Jetëgjatësia e pritshme e centralit;
- Vlerësimi paraprak i ndikimit në mjedis në nivel lokal dhe kombëtare i shoqëruar nga një leje e lëshuar nga Ministria e Mjedisit ose nga organi i autorizuar prej saj;
- Vlerësime të përafërta të investimeve të kërkuara  shoqëruar me projektin dhe preventivin përkatës;  
- Dokumente që provojnë se, aplikuesi është në gjëndje të sigurojë burimet  financiare  të nevojshme për investimin, të cilat duhet të jenë të ligjshme;
- Studimi paraprak tekniko – ekonomik për investimin;
- Skema elektrike principale e centralit dhe lidhja e tij me sistemin e transmetimit ose shpërndarjes;
- Standardet teknike të pajisjeve të centralit;
- Lejen e ndërtimit të objektit të licencimit nga organi kompetent përkatës i pushtetit vendor.
Të veçanta:
Për TEC-et
- Teknologjia e përdorur në procesin e punës së centralit, (me kondensim, kundër presion, cikël të kombinuar) parametrat teknikë të pajisjeve;
- Lloji i lëndës djegëse që do të përdoret dhe konsumi vjetor i saj;
- Rendimenti energjetik i njësive gjeneruese.
Për HEC-et
- Leja e përdorimit të ujit për prodhimin e energjisë elektrike nga Këshilli Kombëtar i Ujit;
- Tipi i centralit (me digë, derivacion, i kombinuar ose pompim);
- Parametrat kryesore teknike të digës, të rezervuarit, kanalit të derivacionit dhe nyjeve kryesore të tij, sipas standardeve të përcaktuara në ligjin nr.8681, datë 2.11.2000 “Për projektimin , ndërtimin, shfrytëzimin dhe mirëmbajtjen e digave dhe dambave” dhe vendimin e Këshillit të Ministrave nr.147, datë 18.3.2004 “Për miratimin e rregullores për sigurinë e digave dhe të dambave”.

Neni  9    
Fillimi i procedimit

Një procedim fillon në kohën kur Departamenti i licencimit dhe I monitorimit në bashkëpunim me Departamentin e Çështjeve Ligjore dhe e Marrëdhenieve me Publikun konstaton se aplikimi përfshin të gjithë informacionin e kërkuar nga rregullat e ERE-s

Neni 10  
Paraqitja e mangët e informacionit 

1. Brenda 10 ditëve kalendarike nga marrja e aplikimit të mangët, ERE duhet të njoftojë aplikuesin për mangësitë. Nëse ERE nuk bën asnjë njoftim të tillë, aplikimi do të konsiderohet i plotësuar.
2. Aplikuesi do të ndreqë mangësitë brenda 15 ditëve kalendarike nga dita e njoftimit. Në pamundësi të ndreqjes së mangësive, gjithsesi aplikuesi do të dërgojë informacion në ERE për këtë pamundësi.
3. Pavarësisht mangësive, kur ERE e gjykon të arsyeshme mund të lejojë procedimin e aplikimit, nëse ai nuk ka të bëjë me çështje thelbësore.   
4. Nëse  aplikuesi nuk paraqet informacionin shtesë brenda afatit të caktuar nga ERE, aplikimi nuk do të shqyrtohet derisa të paraqitet ky informacion.

Neni 11   
Publikimi i aplikimit

Brenda 10 ditëve nga paraqitja e një aplikimi , ERE do të publikojë për dy ditë me radhë në dy gazeta të përditshme me shpërndarje në të gjithë vendin:
a) Një përmbledhje të shkurtër të përmbajtjes së aplikimit;
b) Një njoftim që paraqitja e objeksioneve ose ankesave nga personat e interesuar mund të bëhen në ERE brenda 30 ditëve kalendarike nga data e publikimit të parë.




Neni 12 
Objeksionet

1. ERE informon aplikuesin për objeksionet që mund të jenë marrë lidhur me aplikimin e tij.
2. Asnjë objeksion ose ankesë e marrë më vonë se 30 ditë kalendarike  nga data e paraqitjes së aplikimit,  nuk do të merret parasysh nga ERE.

Kapitulli III
Dhënia e Licencës

Neni 13 
Kontrolli i saktësisë së të dhënave të paraqitura nga aplikuesi

1. Bordi i Komisionerëve të ERE-s do të caktojë një person drejtues sipas rregullave të praktikës dhe të procedurave të ERE-s, i cili do të analizojë nëse dokumentet e depozituara nga aplikuesi përputhen me dispozitat e kësaj rregulloreje dhe i komunikon të deleguarit përgjegjës te aplikuesit, nëse disa dokumente mungojnë ose janë në mospërputhje. Në rastin e fundit, aplikuesi do të plotësojë ose të korrigjojë dokumentacionin sipas shënimeve të bëra nga personi drejtues, në përputhje me afatet kohore të përcaktuara nga kjo rregullore.
2. Pas kontrollit të dokumentacionit, Departamenti i Licencimit dhe i Monitorimit dhe Departamenti i Çështjeve Ligjore dhe i Marrëdhënieve me Publikun do t’i paraqesë Bordit  të Komisionerëve të ERE-s një raport duke sugjeruar dhënien ose refuzimin e licencës, si dhe arsyetimet përkatëse.
3. Pas skadimit të afatit të përcaktuar në nenin 11 për paraqitjen e objeksioneve ose ankesave, ERE shqyrton aplikimet në mënyrën që e konsideron më të përshtatshme për kushtet, si dhe duke aplikuar kriteret e specifikuara në nenin 15 të ligjit nr.9072, datë 22.5.2003 “Për sektorin e energjisë elektrike”.  

Neni 14  
Dhënia ose refuzimi i licencës

1. Bordi i ERE-s e merr vendimin përfundimtar për dhënien ose refuzimin e licencës brenda 45 ditëve pas paraqitjes së aplikimit, duke e bazuar vendimin e tij në kriteret e specifikuara në këtë rregullore. Vendimi përfundimtar do të jetë me shkrim dhe do të përmbajë arsyet për dhënien ose refuzimin e licencës. 
2. Vendimi i ERE-s për të dhënë një licencë sipas kësaj rregulloreje publikohet në Fletoren Zyrtare. 
3. Vendimi i ERE-s lidhur me dhënien ose refuzimin e licencës mund të apelohet në Gjykatën e Shkallës së Parë, Tiranë nga aplikuesi ose çdo person që ka një interes ligjor dhe që ka paraqitur një objeksion sipas nenit 11 të kësaj rregulloreje brenda 30 ditëve nga data e vendimit. 

Kapitulli IV
Modifikimet dhe Heqja e LiCenCave

Neni 15 
Procedurat për modifikimin e licencave 

1. Në përgjigje të çdo kërkese të të licencuarve ose me iniciativën e vet, ERE mund të modifikojë termat dhe kushtet e një licence që konsiderohen te papërshtatshme, duke ndjekur procedurat e parashikuara në nenin 19 të ligjit nr.9072, datë 22.5.2003 “Për sektorin e energjisë elektrike”. 


2. ERE mund të vendosë modifikimin e licencës në rastet e mëposhtme:
a) kur ka ndryshime të rrethanave në datën e lëshimit të licencës (kuadri ligjor, vendime të gjykatës) ose të disa ngjarjeve që ndikojnë në mënyrë të konsiderueshme në prodhimin e energjisë elektrike;
b) kur këto ndryshime e bëjnë të pamundur plotësimin e pjesshëm ose të plotë të kushteve të vendosura në licencë;
c) kur ka ndryshime në strukturën e të licencuarit duke përfshirë ndarjen, bashkimin ose transformimin në një person tjetër juridik.
3.Nëse ERE vendos të ndryshojë një licencë, duhet t’i lëshojë të licencuarit një licencë me përmbajtje të ndryshuar, duke shfuqizuar licencën e mëparshme.

Neni 16 
Procedurat për heqjen e licencave

1. Për heqjen e licencave të lëshuara sipas kësaj rregulloreje, zbatohen dispozitat e nenit 19 të “Rregullores së procedurave të licencimit”, të miratuara me vendimin e Bordit të Komisionerëve të ERE-s  nr. 27, datë 30.5.2004.
2. ERE mund të vendosë heqjen e licencës në rastet e mëposhtme:
a) I licencuari nuk përmbush kushtet e licencës;
b) I licencuari gjatë kryerjes së veprimtarisë në sektorin e tij shkel dispozitat ligjore për mbrojtjen e mjedisit;
c) I licencuari rrezikon shëndetin, jetën dhe pronën e njerëzve;
d) I licencuari nuk arrin të shlyejë pagesat e rregullimit të përcaktuara nga ERE, sipas nenit 12 të ligjit nr.9072, datë 22.5.2003 “Për sektorin e energjisë elektrike”;
e) I licencuari nuk e ka nisur veprimtarinë brenda kohës së përcaktuar në licencë;
f) I licencuari nuk arrin të përmbush kushtet e licencës për shkaqe financiare.

Kapitulli V
regjistri i LiCenCave

Neni 17
Regjistrimi i licencave

1. Licencat e lëshuara sipas kësaj rregulloreje, regjistrohen në përputhje me dispozitat e kapitullit V të “Rregullores së procedurave të licencimit”, të miratuara me vendimin e Bordit të Komisionerëve të ERE-s, nr.27, datë 30.5.2004.

Kapitulli VI
Dispozita të Fundit

Neni 18  
Sanksionet

1. ERE mund të ndërmarrë sanksione ndaj të licencuarit, në përputhje me nenin 64 të ligjit nr.9072, datë 22.5.2003 “Për sektorin e energjisë elektrike”. 

Neni 19   
Amendamente të Regullores 

1. Këto rregulla janë objekt rishikimi dhe ndryshimi me vendim të Bordit të Komisionerëve të  ERE-s.

Neni 20  
Hyrja në fuqi

Kjo rregullore hyn në fuqi menjëherë dhe botohet në Fletoren Zyrtare të Republikës së Shqipërisë.

